寄題李監酒不俗閣
作者：鄭剛中
朝代：宋

paragraphs: 髙士常狥俗，無心欲違世。
野鶴在雞群，飲啄同斂翅。
昻昻望九臯，自有物外意。
下士求免俗，正恐俗難避。
嫫母學西子，象玉徒瑱揥。
低回雖斂容，不改凡冗氣。
聞君開小閣，潔具髙風致。
随硯翰墨香，雨带春煙細。
盡將窗几閑，一洗簿書累。
漢有宏羊者，榷酤善言利。
流風至今兹，已作千古弊。
君方聊爾耳，升斗亦云寄。
顧我困埃塵，俛首甘俗吏。
均是爲貧人，噫嘻勿羞愧。